**Prædiken til Midfaste Søndag**

Dette hellige evangelium skriver evangelisten Johannes…

Da skaren nu så, at Jesus ikke var der og hans disciple heller ikke, gik de om bord i bådene og kom til Kapernaum og ledte efter Jesus. Og da de fandt ham på den anden side af søen, sagde de til ham: »Rabbi, hvornår er du kommet hertil?« Jesus svarede dem: »Sandelig, sandelig siger jeg jer: I leder ikke efter mig, fordi I fik tegn at se, men fordi I fik brød at spise og blev mætte. Arbejd ikke for den mad, som forgår, men for den mad, som består til evigt liv, den som Menneskesønnen vil give jer; for ham har Faderen, Gud selv, sat sit segl på.« Så sagde de til ham: »Hvad skal vi gøre, for at vi kan gøre Guds gerninger?« Jesus svarede dem: »Guds gerning er den, at I tror på ham, han har udsendt.« Da sagde de til ham: »Hvilket tegn gør du, så vi kan se det og tro dig? Hvad kan du gøre? Vore fædre spiste manna i ørkenen, som der står skrevet: ›Brød fra himlen gav han dem at spise.‹ « Jesus sagde så til dem: »Sandelig, sandelig siger jeg jer: Moses gav jer ikke brødet fra himlen, men min fader giver jer brødet fra himlen, det sande brød. For Guds brød er det, der kommer ned fra himlen og giver liv til verden." De sagde til ham: »Herre, giv os altid det brød!« Jesus sagde til dem: »Jeg er livets brød. Den, der kommer til mig, skal ikke sulte, og den, der tror på mig, skal aldrig tørste. [Men som jeg har sagt til jer: I har set mig, og I tror ikke. Alt, hvad Faderen giver mig, skal komme til mig, og den, der kommer til mig, vil jeg aldrig vise bort.«] Joh 6,24-35[36-37]

Amen!

Der er ikke nogen grund til at lægge skjul på, at vi – lige for tiden – står i en ekstraordinær situation.

Ikke bare i Danmark, men i hele verden.

Lige for tiden er hele verden udfordret af en verdensomspændende epidemi – en pandemi.

Det har været nødvendigt, at lukke store dele af samfundet ned for at forhindre corona- eller covid-19smitten i at brede sig.

Vi skal blive hjemme, vi skal blive inden døre, vi skal holde afstand til hinanden osv.

Vielser og dåb, som i lang tid har været planlagt, og som der er brugt mange ressourcer og megen tid på at forberede og arrangere må nu aflyses og flyttes og der må lægges nye planer.

Og det gælder også for de mange konfirmationer, som ellers snart skulle være løbet af stabelen.

Men når vi aflyser så mange ting, som vi ellers meget nødigt aflyser, så er det selvfølgelig for at undgå noget endnu værre:

Dødsfald.

Og selvom vi ikke fuldstændig kan forhindre dødsfald som følge af coronavirussen, så forsøger vi som samfund at begrænse antallet.

Vi vil gerne holde os selv og hinanden i live så længe som muligt.

Eller man kan også sige det på en anden måde: Vi vil gerne undgå døden så længe som muligt.

Selvom vi også godt ved, at den til sidst vil indhente os alle sammen.

Nogle frygter døden, andre imødeser den med ro, og for nogle er den nærmest en lettelse eller en sidste udvej.

Om kristendommen har noget at sige til dem, som ikke frygter døden eller dem, som ser den som en lettelse ved jeg ikke.

Men jeg mener, at kristendommen har noget at sige til dem, som frygter døden.

Ofte, når vi fejrer gudstjeneste, siger vi sammen Trosbekendelsen.

Og i Trosbekendelsen siger vi, at vi tror på kødets opstandelse og det evige liv.

Snart er det påske, og i påsken handler det om døden, men det handler også om genopstandelsen fra døden.

Jesus døde.

*OG* han stod op af sin grav igen.

Vi hører i Matthæusevangeliet om to kvinder, som er på vej ud til graven, hvor Jesus ligger, og da de kommer derud, vælter en engel stenen, som er sat for indgangen, fra, og siger til dem:

“Frygt ikke! Jeg ved, at I søger efter Jesus, den korsfæstede. Han er ikke her; han er opstået, som han har sagt. Kom og se stedet, hvor han lå. Og skynd jer hen og sig til hans disciple, at han er opstået fra de døde. Og se, han går i forvejen for jer til Galilæa. Dér skal I se ham. Nu har jeg sagt jer det.”

Englen siger: “Frygt ikke!”

Både for at berolige kvinderne fordi de bliver bange, da de ser den, men dens budskab går længere endnu.

I ordene “Frygt ikke!” ligger også et løfte om, at de ikke behøver at frygte døden.

For døden er ikke det sidste.

Jesus stod op af sin grav, og siden Jesus gjorde det, har løftet til ethvert kristent menneske været, at det efter døden skal gå mennesket, som det gik Jesus.

Ethvert kristent menneske skal ligesom Jesus besejre døden og til sidst få evigt liv.

Døden skal ikke være det sidste.

Døden skal ikke sejre.

Kødets opstandelse og det evige liv skal sejre.

Det er Guds løfte til os.

Og det løfte kan vi måske have brug for at huske på, hvis frygten for at blive smittet med og dø af coronavirus en gang imellem overvælder os.

Og så må vi også huske os selv og hinanden på, at dette er en overgangsperiode.

Den vil ikke vare for evigt.

En dag vil vi igen kunne mødes med hinanden i hinandens hjem, på caféer, museer osv.

En dag behøver vi ikke længere at frygte for corona.

En dag vil vi få vores frihed tilbage og igen kunne trække vejret frit!

Amen!

Lad os alle bede…

Trøst og styrk du, vor Gud, alle dem, som er syge og sorgfulde, enten de er fjern eller nær. Vær med din nådige hjælp hos alle dem, som lider under anfægtelser, og stå os alle bi i fristelsens time.

Velsign og bevar din hellige, almindelige kirke og os i den. Velsign og bevar dine hellige sakramenter, og lad dit ord have frit løb iblandt os, for at dit rige med retfærdighed og fred og glæde i Helligånden må udbredes og vokse, og nådens lys skinne for alle dem, der sidder i mørke og dødens skygge.

Hold din beskærmende hånd over vort folk og fædreland og al dets øvrighed, velsign og bevar vor Dronning Margrethe II, Kronprins Frederik, Kronprinsesse Mary og hele det kongelige hus. Giv dem og os alle nåde, fred og velsignelse og efter et kristeligt liv den evige salighed.

Amen!

Vor Herre Jesu Kristi nåde og Guds kærlighed og Helligåndens fællesskab være med os alle!

Amen!